钦定古今图书集成/明伦汇编/氏族典/第147卷 > 孙洙
## 钦定古今图书集成/明伦汇编/氏族典/第147卷 > 孙洙

按《宋史孙洙传》：“洙字巨源，广陵人。羁丱能文，未冠擢
进士。包拯、欧阳修、吴奎举应制科，进策五十篇，指陈
政体，明白剀切。再迁集贤校理，知太常礼院。治平中
求言，以洙应诏，疏时弊要务十七事，兼史馆检讨，同
知谏院。王安石主新法，多逐谏官御史，洙力求补外，
得知海州。免役法行，常平使者欲加敛缗钱以取赢”
为功，洙力争之。寻干当三班院、同修起居注，进知制
诰。元丰初，兼直学士院，擢翰林学士，才逾月，得疾。时
参知政事阙，帝将用之，数遣中使、尚医劳问。入朝期
日，洙小愈，在家习肄拜跽偾不能兴，于是竟卒，年四
十九。洙博闻强识，明练典故，道古今事甚有条理，文
词典丽，有西汉之风。